**Урок-падарожжа “Зямля пад белымі крыламі”**

Мэта: выхоўванне грамадзянска-патрыятычных пачуццяў у малодшых школьнікаў

Задачы: выхоўваць у дзяцей пачуццё патрыятызму, любоў да родных мясцін, цікавасць да нацыянальнай культуры, прывіваць пашану да роднай мовы; узбагачаць лексічны запас вучняў; развіваць кемлівасць, дапытлівасць.

Абсталяванне:

геаграфічны контур Беларусі; кляновыя лісты з паперы рознага колеру; медыапрэзентацыя.

**Вядучы**. Добры дзень, паважаныя сябры! Добры дзень усім добрым людзям, якія прыйшлі да нас на краязнаўчае падарожжа “Зямля пад белымі крыламі”. Пагаворым пра наш родны куток, пра мясціны, з маленства нам дарагія, пра тое, што жыве ў нашых сэрцах усё жыццё.

Я хачу правесці вас па зямлі, якая для мяне, і, мабыць, не толькі для мяне – даражэйшая за ўсё, самы ўтульны і чароўны кут.

Гучыць легенда з повесці “Зямля пад белымі крыламі” Уладзіміра Караткевіча:

“Бог дзяліў між народамі землі. Адным – тое, другім – тое. Прыйшлі беларусы… Вельмі ж пану Богу спадабаліся. Ен і пачаў нас надзяляць: “Рэкі даю вам поўныя, пушчы – нямераныя, азеры – нялічаныя… Зажэрціся на багатай зямлі не дам, каб былі ўвішныя, кемлівыя, але і голаду ў вас ніколі не будзе. Наадварот, у голад людзі будуць да вас прыходзіць. Не ўродзіць бульба, то ўродзіць жыта ці яшчэ нешта. А яшчэ звяры і дзічына ў пушчах чародамі, рыбы ў рэках – касякамі, пчолы ў вуллях – мільенамі. А травы – як чай. Не будзе голаду. Жанчыны ў вас будуць прыгожыя, дзеці – дужыя, сады – багатыя, грыбоў ды ягад – заваліся. Людзі вы будзеце таленавітыя, на музыку, песні, вершы – здатныя. І будзеце вы жыць ды жыць..”

Аб якой краіне ідзе размова у легендзе?

Так, сапраўды, тут гаворыцца аб нашай Радзіме.

Як яшчэ людзі называюць нашу Радзіму? (Айчына, Бацькаўшчына)

А чаму Беларусь? Ёсць некалькі варыянтаў паходжання гэтай назвы. А што аб гэтым ведаеце вы?

**1вучань**. Даўнія вясковыя людзі апраналі белае льняное адзенне. Валасы ў жыхароў былі светлыя, скура таксама была светлага колеру.

**2вучань.** Белая Русь – значыць вольная, бо белы колер ва ўсе часы быў сімвалам свабоднага жыцця.

**3вучань.** Калі на нашы старажытныя славянскія землі прыйшлі татара-манголы, то здолелі адбіцца ад іх амаль толькі адны мы. Мы адбіліся. І менавіта таму мы “белая”, “чыстая” ад нашэсця татараў Русь.

Мой радзімы куточак зямлі.

Ты такі ненаглядны –

Край, дзе крылы ўзнімаюць буслы,

Дзе асколачкам неба

Васілек у мірным поле цвіце

І ля кожнай хацінкі

Прыгажуня бярозка расце,

Край азераў глыбокіх

І чаромхавых белых завей,

Ідэалаў высокіх

Працавітых і шчырых людзей

Тут з адкрытай душою

Запрашаюць часцей у свой дом.

Тут накормяць, напояць,

Абагрэюць сардэчным цяплом.

**Вядучы.** Паважаныя хлопчыкі і дзяўчынкі, паважаныя госці. Прапаную здзейсніць падарожжа ў краіну, якую называюць “Зямля пад белымі крыламі”.Так, “Зямлёю пад белымі крыламі” нашу Радзіму назваў славуты беларускі пісьменнік Уладзімір Караткевіч.

Хто здагадаецца, чаму пісьменнік менавіта так назваў Беларусь?

Белыя крылы – гэта крылы бусла, ці як у нас кажуць, бацяна, буські.

Ні ў якой іншай птушкі няма столькі назваў. А гэта значыць, што бусел – найдаражэшая для беларусаў птушка. З даўніх часоў буслы ў вялікай колькасці сяліліся па тэрыторыі Беларусі. Людзі верылі, што, калі над дахам паселіцца бусліная сям’я, будзе ў хаце шчасце і дабрабыт. І таму будавалі над хатамі буслянкі.

А ці ведаеце вы, адкуль буслы на Беларусі і чаму іх так называюць. Вось паслухайце легенду.

Было гэта вельмі даўно. На зямлі развялося такое мноства гадаў, што не стала ад іх жыцця ні людзям, ні жывелам. І вырашыў адзін чараўнік знішчыць усіх гадаў. Сабраў ен іх у мяшок, завязаў, узваліў на плечы аднаму чалавеку і загадаў укінуць мяшок у праддонне. Узяла чалавека цікавасць: што ж ен нясе? Ен развязаў торбу і аслупянеў ад жаху. Гады тым часам вылезлі і распаўзліся па зямлі. Разгневаны чараўнік не захацеў другі раз іх збіраць. Ен накінуў на чалавека мяшок і ператварыў яго ў бусла. Загадаў збіраць гадаў усё яго жыцце, да самай смерці. Так і ходзіць ён па лугах і балотах, ды збірае гадаў, але не можа сабраць. Ходзіць каля людзей і мала іх баіцца.

 **Бусел і хлопчык**

**Хлопчык.** Бусел, бусел, Клека, Клека,

 Дзе ж ты быў?

**Бусел.** Я жыў далека:

 За гарамі, за лясамі,

 Там дзе Ніл,

 На поўдні самым.

**Хлопчык.** Як жа ты там бусел жыў?

**Бусел.** Я не жыў, я ўсе тужыў.

 Дзе б ні быў, дзе б ні лятаў,

 Родны край успамінаў.

**Вядучы.** Так, няма лепшага куточка, чым родная старонка.

 Мяжуе з Польшчай, Украінай,

 Расіяй, Латвіяй, Літвой

 Твой родны край, твая Айчына,

 Жыццё тваё і гонар твой.

 І ты яе запомні імя,

 Як неба, сонца і зару.

 Твая зямля, твая Радзіма

 Названа светла – Беларусь.

Дзеці, а можа хто з вас ведае вершы пра нашу Радзіму?

**Хлопчык**

Я – беларус маленькі,

Спяшаюся да школы,

Як і бацькі, сумленны,

Руплівы і вясёлы*.*

**Дзяўчынка**

Я – дзяўчынка-беларуска

З васільковымі вачыма.

Хоць малая, але знаю:

Беларусь – мая Радзіма...

**Вядучы.** Мы называем нашу краіну Беларусь. Таму што яна белая, чыстая. Бацькаўшчына. Таму што тут нарадзіліся нашы бацькі, нашы продкі. Твая дарога пачынаецца ад бацькоўскага дома. Гэта і ёсць твая радзіма.

Радзіма – гэта наша гісторыя, наша культура, нашы традыцыі. Радзіма – гэта ўсё, што знаходзіцца вакол нас – нашы гарады і сёлы, лясы і палі, наша школа, нашы суседзі, наш народ.

Звярніце ўвагу на экран і падумайце, на што падобна наша краіна?

Падобна на кляновы лісток (такая ж зялёная), на возера (яшчэ яе называюць – сінявокая, таму што вельмі шмат азёр у нашай краіне), на далонь сябра, які гатовы прыйсці на дапамогу ў цяжкую хвіліну.

Назавіце самы галоўны горад нашай краіны.

А якія абласныя цэнтры вы ведаеце?

З якімі краінамі мяжуе Беларусь?

Якая яна, мая зямля?

Гэта залатыя палі збажыны з сінімі вочкамі васількоў, светлыя ад бяроз гаі, што аглухлі ад птушынага звону, і пушчы, падобныя на храмы, пушчы, дзе горда нясуць свае кароны алені. Гэта бясконцыя рэкі, у якіх плешчуцца бабры і рыба на заходзе сонца.

Вечназялёны шумны бор*,* залацісты лес з магутнымі дубамі, прыгажунямі бярозамі, шматлікімі іншымі дрэвамі і кустамі заварожвае птушынымі спевамі.

Блакітныя вочы-азёры, у якіх водзіцца шмат рознай жывёлы, раскінуліся па ўсёй тэрыторыі нашай краіны і радуюць нас сваёй прыгажосцю.

Пушчы, запаведнікі, паркі. Колькі ж тут насельнікаў? Ёсць і такія, што занесены ў Чырвоную кнігу РБ. Дзяржава клапоціцца аб рэдкіх жывёлах і раслінах, заклікае беражліва адносіцца да роднай прыроды.

Незвычайна прыгожа выглядаюць палі квітнеючага льну. Лён – багацце нашай краіны. Нездарма кветачкі льну змешчаны на гербе нашай Рэспублікі.

Прыгожым рознакаляровым дываном выглядае летам луг. Ён і белы, і жоўты, і чырвоны, і блакітны. Але больш за ўсё ў нашых краявідах зялёнага колеру. І невыпадкова, зялёны колер – гэта колер жыцця.

А зараз мы з вамі адпачнем і пагуляем. Я вам буду расказваць аб Беларусі, а вы паказваць тое, што я скажу. Гульня называецца “Вялікія і маленькія”.

“Наша краіна не самая вялікая, але і не вельмі маленькая. У Беларусі ёсць вялікія гарады і маленькія вёсачкі. У гэтых гарадах і вёсках шмат вялікіх вуліц і маленькіх вулачак, вялікіх дамоў і маленькіх домікаў. І жыхары ў гэтых дамах і вялікія, і маленькія. Але якая б яна ні была, для нас наша краіна - самая даражэйшая.

Самым галоўным прыродным багаццем нашай краіны з’яўляецца лес.

А хто памятае, якое дрэва самае распаўсюджанае на Беларусі? (Сасна)

Які запаведнік на тэрыторыі нашай краіны лічыцца адным з самых старажытных у свеце? (Белавежская пушча)

Які звер самы магутны і дужы, сімвал нашае краіны? (Зубр)

Белавежская пушча... Дзівосны па хараству куток роднай прыроды, дзе так многа бясконца таямнічага, дзе багаты і ні з чым непараўнальны раслінны і жывёльны свет.

Белавежская пушча – самы стары запаведнік у свеце. Яна ахоўваецца і лічыцца запаведным дзяржаўным лесам з ХIV стагоддзя. У залежнасці ад формы аховы Белавежская пушча мела розныя назвы – заказнік, запаведнік, запаведна-паляўнічая гаспадарка. З верасня 1991 года яна стала першым у нашай краіне нацыянальным паркам.

У 1920 годзе ў пушчы з вялікага статка застаўся толькі адзін зубр, у 1921 годзе застрэлены і апошні. І толькі ў 1929 годзе у пушчу былі завезены некалькі зуброў з заапаркаў Еўропы. З іх пачалося ўзнаўленне віду. У 1941 годзе (да пачатку авйны) у пушчы налічвалася ўжо 19 зуброў.

Даволі цікава адзначыць яшчэ адзін факт, які прынёс пушчы вялікую папулярнасць. Калісьці тут хацеў пасяліцца вядомы французскі філосаф Жан Жак Русо. І здзейсніўся б план перасялення, каб не дрэнны ўчынак аднаго прадзісвета, які падмануў вялікага філосафа. Выдурыўшы вялікую суму грошай, ён знік. Пакрыўдзіўшыся на ўвесь белы свет, Русо выбраў для адасаблення прыгарад Парыжа.

Шмат іншых цікавых гісторый адбывалаля ў жыцці пушчы. Усе яны па-свойму цікавыя і адметныя. Пушча захоўвае мноства малых і вялікіх таямніцаў, большасць неразгаданых чалавекам.

Кажуць, ёсць у пушчанскім лесе старажытны камень, пра які ходзіць легенда, што на ім пакінуты сляды Божай Маці.

Непадалёк стаіць унікальны 500-гадовы дуб-велікан. Скрозь дупло гэтага дрэва, па паданнях, праносілі хворых людзей, і тыя папраўляліся. Унутры дупла могуць проста змясціцца чатыры чалавекі. Цяжка сказаць, легенда гэта ці праўда.

А вось чыстая праўда тое, што паветра ў Белавежскай пушчы чысцей, чым у аперацыйнай. Цікава ведаць і тое, што па ўсёй пушчы, асабліва ўздоўж рэк, можна знайсці сляды пражывання чалавека мінулых стагоддзяў.

У многіх месцах пушчы сустракаюцца дрэвы, якія зрасліся. Але асаблівае захапленне выклікаюць белавежсія сосны, сярод якіх ёсць асобныя экземпляры, што налічваюць па 400-500 гадоў. Іншыя зачароўваюць сваёй вышынёй больш за 40 метраў. Менавіта такія дрэвы прыцягвалі ўвагу майстроў карабельных спраў у мінулых стагоддзях.

Белавежскія сосны зрабілі славу многім флатам заходніх краін – асабліва Англіі і Францыі.

Ну а зараз мая памочніца вам загадае загадкі, а вы паспрабуйце іх адгадаць.

 **Дзяўчынка.**

 Працаўніца шчыравала,

Мех арэхаў назбірала

І грыбоў шмат налушчыла,

Спелых шышак нанасіла,

Усе ў дупло паклала горкай

Працавітая ... (вавёрка)

Мышак ловіць, ды не коцік ён,

І лісты носіць, ды не паштальён,

Каб лісе не трапіць на зубок,

У калючы скруціцца клубок. (Вожык)

Не замярзае на марозе,

У добра зладжанай бярлозе,

Але прыгрэе сонца ледзь—

І прачынаецца ... (мядзведзь).

Ходзяць волаты ў бары,

Тут жывуць з сівой пары,

Пушчы той гаспадары

Знакамітыя ... (зубры).

**Вядучы.** Скажыце калі ласка, хто з вас ведае, што ж з’яўляецца самым вялікім багаццем нашай краіны? (Адказы дзяцей.)

Людзі-беларусы – гэта самы найвялікшы скарб нашай краіны. Працавітыя і таленавітыя беларусы праслаўлялі і праслаўляюць нашу краіну ва ўсім свеце.

Гэта ўсім вядомыя імёны – Францыск Скарына, Ефрасіння Полацкая, Янка Купала, Якуб Колас.

Гэта шматлікія вучоныя, пісьменнікі, мастакі, касманаўты, спартсмены. Гэта шмат беларусаў, якімі ганарыцца наша краіна.

Радзіма наша – Беларусь,

І колькі не шукай,

Не знойдзеш ты на ўсёй зямлі

Мілей, чым гэты край.

Не знойдзеш ты такіх людзей,

Іх сэрцы – дабрыня;

Яна струменіць, льецца ў свет

Крынічкаю штодня.

Таму ў жыцці не трэба быць

Няшчырым, сквапным, злым.

Не забывай, ты – беларус,

І заставайся ім.

Беларуская зямля ў мінулым гераічная і шматпакутная. Безліч разоў грукаталі па ёй калясніцы вайны. Але мы ганарымся тым, што ў гэтых войнах яна ніколі не была агрэсарам.

А як вы разумееце, што значыць “не была агрэсарам”?

Ёсць і горкая памяць у нашай зямлі. Ды як інакш, калі ў апошнюю вайну загінуў кожны чацвёрты жыхар Беларусі. Першай прыняла яна ўдары ворага і гераічна змагалася з ім. У лясах амаль 400 тысяч партызан цаною жыцця адстойвалі чысты водар Радзімы. Дзеля таго, каб зберагчы волю, веру, Бацькаўшчыну. Каб спустошаная вайной краіна ажывілася працаю тых, хто выжыў і перамог, заззяла радасцю і святлом, заквітнела садамі, зашумела нівамі.

Скажыце, а чым сёння славіцца наша Беларусь?

Цяпер у нас выпускаюць БелАЗы, трактары “Беларусь”, матацыклы, веласіпеды, халадзільнікі, радыёпрыёмнікі, гадзіннікі. Беларусь славіцца сваімі тканінамі, трыкатажнымі вырабамі, абуткам.

На некаторы час я прапаную вам стаць мастакамі. Але маляваць мы будзем не фарбамі, а словам. Кожнаму слову вам патрэбна даць тлумачэнне.

Сінявокая – у нас шмат азёр і рэк,

Зялёная – шмат лясоў, палёў і лугоў,

Лепшая – таму што наша Радзіма,

Міралюбівая – народ гасцінны, ветлівы,

Белая – колер дабра і чысціні.

Прыгожая – у нас прыгожыя гарады і вёскі, вуліцы.

Працалюбівая – тут жывуць працавітыя людзі.

Лясная – шмат лясоў, балот.

Шчодрая – зямля шчодрая, дае добрыя ураджаі, шмат грыбоў і ягад.

Талерантная – жывуць добрыя людзі, паважаюць іншых, маюць шмат сяброў.

Якая цудоўная краіна атрымалася ў вас!

**Вядучы.** Вось і падыходзіць да завяршэння наша падарожжа.

Сёння мы яшчэ раз пераканаліся, які цудоўны наш край. Край гаманлівых рэк і блакітных азёр, зялёных лясоў і бяскрайніх палёў, край мужных і працавітых людзей. І каб з кожным днём прыгажэла наша Беларусь, нам трэба шанаваць родную прыроду. Нельга ламаць дарэмна сучкі дрэў, распальваць кастры ў лесе, забруджваць яго. Помніце, што ахоўваць прыроду – значыць ахоўваць сваю Радзіму. Любіце сваю зямлю, бо іншай нам не дадзена.

Вазьміце выразаныя з паперы кляновыя лісточкі і падарыце свой добры настрой нашай Радзіме. (Чырвоны – святочны; аранжавы – радасны, цёплы; жоўты – прыемны; зялёны – спакойны)

(На дошцы – геаграфічны контур РБ. Дзеці размяшчаюць кляновыя лісточкі на дошцы. Атрымоўваецца “букет настрою”)

Паглядзіце, якая прыгожая Беларусь у нас атрымалася!

І памятайце, у чалавека – толькі адна Радзіма. Наша Радзіма – гэта наша Беларусь!

 Яна мне дадзена адзіная

 На ўсё жыццё, на цэлы век.

 Мая адзіная, радзімая

 Ў вянках лясоў і стужак рэк.

 Заўсёды самая прыветная,

 Як сонца, свеціцца сама,

 Жыве, як мара запаветная,

 І роўных ёй — нідзе няма.